Tegemist on NO99 uue lavastusega, kus 4 ettevõtlikku inimest üritavad välja mõelda nö uut Nokiat, mille innovatiivne lahendus tooks lõpuks kenasti pappi sisse. Ainuke  probleem on asja juures see, et startup on juba ammu loodud aga, mida pole on toode, millega turgu vallutada. Nii nad siis üritavadki teha ajurünnakuid ja pakkuda lahedaid ideid, kuid ükski variantidest ei paista kuidagi sobivat. Teisalt pole seal ka midagi imestada, sest üks idee on jaburam kui teine, aga vähemasti jätkub tegelastel entusiasmi oma ideedele truuks jääda.    Minu jaoks oli väga üllatav etenduse vorm - valida mängukohaks katuseta maja Kalamajas, alustada teatrit hommikul kell 8.15,  mil ajutegevus on omadega veel täiesti miinustes ning sealjuures anda vaatajale kohe kätte matemaatika ülesanne, mille eesmärgiks on lahendada mänguruumi renoveerimiseks kuluv materjalihulk ja seda vähima rahasumma eest. Ütlen ausalt, et ülesande kirjutasin küll paberile, aga lahendamiseni ei jõudnud kuidagi, kuna mõtlemine tootis sel hetkel ainult erroreid teemal tahan kohvi ja kus on padi. Iseenesest on Startupi idee tore - unustage see masu ja mõelge parem tulevikule, kuidas antud olukorrast välja tulla.  Kui on hea idee, on ka olemas teostus! Täitsa tore sissejuhatus päeva. :)